የብአዴን ማእከላዊ ኮሚቴ መደበኛ ስብሰባውን በባህርዳር እያካሄደ ነው
የብሄረ-አማራ ዴሞክራሲያዊ ንቅናቄ/ብአዴን/ ማእከላዊ ኮሚቴ የ6 ወራት የአፈፃፀም ግምገማ በባህርዳር ከተማ እያካሄደ ነው ፡፡የብአዴን ማእከላዊ ኮሚቴ ጽ/ቤት ሀላፊና የብአዴን ስራ አስፈፃሚ ኮሚቴ አባል ጓድ አለምነው መኮንን ለሚዲያ በሰጡት አጭር ማብራሪያ የማእከላዊ ኮሚቴ መደበኛ ስብሰባው ለ4 ቀናት የሚቆይ ሲሆን በቆይታውም የድርጅቱ በጥልቀት የመታደስ ንቅናቄ በምን የአፈፃፀም ደረጃ ላይ እንዳለ በዝርዝር ይገመግማል፡፡በዚህ ግምገማውም አመራሩ ከላይ እሰከ ታች ተሃድሶውን እንዴት እየመራው እንደሆነ የአመራሩ ሚና በጉልህ ይታያል ብለዋል፡፡ይህንንም በተመለከተ በብአዴን የጥናትና ምርምር ሱፐርቪዥን ተጠንቶ የቀረበ ጥናት ለማእከላዊ ኮሚቴ አባላት ቀርቦ ውይይት እንደሚደረግበት ገልፀዋል፡፡በሌላ መልኩ ማእከላዊ ኮሚቴው በያዘው 2ተኛ አጀንዳ የ2ተኛውን የእድገትና ትራንስፎርሜሽን እቅድ አፈፃፀም ያለበትን ሁኔታ በዝርዝር ይገመግማል፡፡በዚህም ግምገማ አትኩሮት የሚሰጥባቸው ነጥቦችም በገጠር የህብረተሰቡ ምርታማነት ማሳደግ ላይ የተሰሩ ስራዎች በከተማ የጥቃቅን እና አነስተኛ ተቋማት እና የአምራች ኢንዱስትሪ ዘርፎች ምርትና ምርታማነት እንዲሁም የመካከለኛና ከፍተኛ ኢንዱስትሪዎች በተለይም የኢንዱስትሪ ፓርክ አፈፃፀም በዝርዝር እንደሚገመገም አቶ ጓድ አለምነ አብራርተዋል፡፡እንደ አቶ ጓድ ማብራሪያ በማእከላዊ ኮሚቴው መደበኛ ስብሰባ የክልሉ ህዝብ ያነሳቸው የልማትና የመልካም አስተዳደር ጥያቄዎች ላይ ሰፊ ግምገማዎች በማድረግ የቀጣይ አቅጣጫዎችን እንደሚያስቀምጥ ገልፀው በተለይም የስራ እድል ፈጠራ እና የአገልግሎት ጥያቄዎችን ለመፍታት በተሰሩ ስራዎችና ተግዳሮቶች ዙሪያ በትኩረት እንደሚወያይ እና የመፍትሔ አቅጣጫዎችንም ያስቀምጣል ተብሎ እንደሚጠበቅ ገልፀዋል፡፡በማእከላዊ ኮሚቴ መደበኛ ስብሰባ ከማእከላዊ ኮሚቴ አባላት ውጭ ቀደም ባሉት ጊዜያት ለ4 እና ከዚያ በላይ ተከታታይ ዙር ተመርጠው ሲያገለግሉ የነበሩ ነባር የማእከላዊ ኮሚቴ አባላትም ካላቸው ልምድ እና አስተዋፅኦ አንፃር በስብሰባው እንደሚሳተፉ ገልፀዋል፡፡ከዚህ በተጨማሪም የጥልቅ ተሃድሶውን ሂደት በዝርዝር ለመገምገም ይረዳ ዘንድ የማእከላዊ ኮሚቴ አባል ያልሆኑ የዞን አስተዳዳሪዎችና የሜትሮፖሊታንት ከተማ ከንቲባዎችም ጭምር በውይይቱ እንደሚሳተፉ ገልፀዋል፡፡  